|  |  |
| --- | --- |
| Številka: | 024-7/2022-3340-60 |
| Datum: | 09. 10. 2024 |

**Zadeva: Zapisnik 11. seje Delovne skupine za trajni dialog z javnimi zavodi v kulturi**

**Pričetek seje:** 9. 10. 2024, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Tjaša Pureber, MK;
2. Peter Baroš, MK;
3. Mojca Jan Zoran, MK;
4. Borut Batagelj;
5. Pavla Jarc;
6. Goran Milovanović;
7. Jure Novak;
8. Blaž Peršin;
9. Natalija Polenec.

**Ostali prisotni:**

1. Alekzander I. Blatnik, MK;
2. Anže Zorman, MK.

**Dnevni red:**

1. Potrditev zapisnikov 8., 9. in 10. seje dialoške skupine;
2. Razprava o predlogu Zakona o spremembah in dopolnitvah Zakona o uresničevanju javnega interesa za kulturo (ZUJIK - I);
3. Oblikovanje predlogov dnevnega reda za novembrsko skupno sejo vseh treh dialoških skupin;
4. Določitev programa dela za leto 2025 (predvideni datumi sej).

**Sklep 1: Člani delovne skupine potrjujejo dnevni red 11. seje Delovne skupine za trajni dialog z javnimi zavodi v kulturi.**

Sklep je bil soglasno potrjen z 9 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnikov 8., 9. in 10. sej Delovne skupine za trajni dialog z javnimi zavodi v kulturi**

**Sklep 2: Člani delovne skupine za trajni dialog z javnimi zavodi v kulturi potrjujejo zapisnike 8., 9. in 10. seje.**

Sklep je bil soglasno potrjen z 9 glasovi ZA, 0 glasovi PROTI in 0 glasovi VZDRŽAN\_A.

1. **Razprava o predlogu Zakona o spremembah in dopolnitvah Zakona o uresničevanju javnega interesa za kulturo (ZUJIK - I)**

Tjaša Pureber je povedala, da je Ministrstvo za kulturo (v nadaljnem besedilu MK) v sodelovanju z javnostjo pripravilo spremembo ZUJIK-a (v nadaljevanju zakon), ki obsega tretjino zakona. Cilj zakonodaje je poenostaviti postopke, ki trenutno morda ne delujejo optimalno, ter posodobiti kulturni model za nekatere subjekte.

Pojasnila je, da zakon prinaša spremembe v šestih ključnih sklopih: upravljanje in financiranje javnih zavodov, vključno z boljšimi pogoji dela, javna kulturna infrastruktura in javni investicijski projekti, boljši delovni pogoji za samostojne delavce v kulturi, boljši pogoji za delovanje nevladnih organizacij v kulturi, spremenjen konceptualni okvir javnega interesa za kulturo ter transparenta, dialoška in merljiva kulturna politika. Povedala je, da bi bil za celovitejše spremembe potreben večji družbeni konsenz. Zakon na novo opredeljuje konceptualni okvir javnega interesa v kulturi ter kulturo definira kot javno dobro. Dodala je, da so poleg države in lokalnih skupnosti kot nosilci javnega interesa v kulturi izrecno navedene tudi delovne skupine za trajni dialog, vključno z delovno skupno za trajni dialog z javnimi zavodi v kulturi (v nadaljevanju JZ).

Povedala je, da se izraz »samozaposleni v kulturi« spreminja v »samostojni delavci v kulturi«, prav tako se za samostojne delavce v kulturi, med drugim uvaja tudi drsni cenzus. Dodala je, da so nevladne organizacije v kulturi (v nadaljevanju NVO) po novem jasno definirane v zakonu, vzpostavlja pa se tudi pravna podlaga za kritje stroškov uporabe prostorov. Pojasnila je, da so posodobitve tudi na področju kulturne dediščine, kjer je bila v zakon dodana nesnovna kulturna dediščina. Izpostavila je tudi novo opredelitev transdisciplinarnega področja in podpornega okolja. Poleg tega se uvaja register lokalnih kulturnih programov.

Povedala je, da se na področju javnih zavodov uvajajo dvoletni programi financiranja, ki jim bodo omogočili bolj stabilno in dolgoročno načrtovanje dela. Prav tako bodo baletniki in plesalci sodobnega plesa, zaposleni v javnih zavodih, po novem upravičeni do plačanih prekvalifikacij in dokvalifikacij, s čimer bo ministrstvo poskrbelo za nadaljnji razvoj njihovih karier. Pojasnila je tudi, da se za specifične poklice, kot so garderoberji, maskerji ipd., uvaja šest-mesečno uvajanje v delo s prenosom znanja preko mentorjev.

Na področju upravljanja javne kulturne infrastrukture bodo bolj natančno določena merila, kdaj lokalna kulturna infrastrukture presega občinski pomen in jo lahko financira tudi država. Izboljšala se bo preglednost sistema brezplačne uporabe za izvajalce v javnem interesu. Pojasnila je, da bodo spremembe omogočale bolj sistematično izvajanje obveznega umetniškega deleža pri javnih investicijah. Zakon predvideva tudi izjeme za uporabo igralcev, mlajših od 15. let, pod strogo določenimi pogoji, v nočnih terminih (npr. opera, balet, snemanje filmov). Povedala je tudi, da bo kulturniška zbornica Slovenije postala svetovalno telo stanovskih društev, ki obravnava kulturno politiko, vendar ne bo več sodelovala pri imenovanjih v svete zavodov. Pojasnila je, da je predlog sprememb namenjen kot delovni material, vse prisotne je zato pozvala, da v javni razpravi, do 3. 11. 2024, podajo tudi pisne odzive na zakon.

**Goran Milanović** je spregovoril o izzivih, s katerimi se soočajo NVO. Izpostavil je, da ne vidi mehanizma, ki bi lahko NVO-je pripeljal iz depriviligiranega partnerskega položaja, saj sprejemanje poročil traja predolgo, kar otežuje njihovo delovanje. Gre predvsem za administrativno organizacijo, ki zavira hitrejše procese. Omenil je tudi pomembnost 67. člena ZUJIK-a. Po njegovem mnenju bi morale občine financirati vsaj 20 % delovanja takšnih ustanov, saj trenutno lokalna soudeležba pri financiranju ni zadostna. Izrazil je željo, da se ti vidiki še enkrat pregledajo in bolje uredijo, zlasti v smislu financiranja, kjer bi bil vzpostavljen jasnejši model 80 % financiranja s strani države in 20 % s strani občin, kot je naprimer določeno tudi v Zakonu o kulturni dediščini.

Blaž Peršin je vprašal, kakšna je časovnica za ZUJIK.

Tjaša Pureber je odgovorila, da je predvideno, da bo ZUJIK na vladi do konca tega leta.

**Pavla Jarc** se je navezala na 74. člen ZUJIK-a in postavila vprašanje, kako bi bilo mogoče bolj natančno opredeliti ali celo zavezati pristojne organe lokalne skupnosti, da sklenejo pogodbo o upravljanju nepremičnin JZ. Takšna pogodba je po njenem mnenju namreč ključna za učinkovito uporabo javne kulturne infrastrukture. Izpostavila je tudi, da v šolstvu imenovanje direktorja ni prepuščeno volji trenutne oblasti, temveč ima glavno besedo svet zavoda, medtem ko lokalna skupnost poda ne zavezujoče mnenje. V kulturi pa je postopek obraten, saj direktorja imenuje politika. Zato meni, da bi bilo smiselno razmisliti o morebitni spremembi tega sistema. Prav tako je opozorila na velike težave s sveti zavodov na lokalni ravni, saj ti pogosto niso kompetentni za učinkovito opravljanje svojih nalog.

**Borut Batagelj** je podprl njeno mnenje in poudaril, da tudi sam opaža težave pri iskanju članov za svete zavodov, kar dodatno otežuje njihovo delovanje.

**Tjaša Pureber** je pojasnila, da zakon načeloma jasno določa, da morajo biti člani svetov zavodov strokovno usposobljeni. V zvezi s tem je predlagala, da bi bilo treba razmisliti o zagotavljanju ustreznega usposabljanja za člane.

**Natalija Polenec** je vprašala, kaj se zgodi, če nov direktor prevzame vodenje institucije, kateri je 14 dni pred njegovim prihodom potekel strateški načrt. Meni, da je pomembno razumeti, kako se v takšnih situacijah obravnava strategija delovanja institucije in kakšne posledice ima to za nadaljnje usmerjanje in delovanje zavoda.

Tjaša Pureber je prisotne prosila, da predlagajo możne rešitve za ta problem.

Natalija Polenec meni, da bi bilo v danem primeru potrebno rok za izobikovanje novega strateškega načrta iż 3. na 6. mesecov.

Tjaša Pureber je prisotnim zagotovila, da, bo MK o tej možnosti premislilo.

**Jure Novak** je izrazil pomislek glede 75. člena in predlagal, da bi bilo morda smiselno zapisati, da lahko JZ zavrne ponudbe za oddajanje.

**Natalija Polenec** je dodala, da je v tem primeru potrebno dodati, da lahko javni zavod vloge zavrne tudi v primeru pomanjkanja kadra.

1. **Oblikovanje predlogov dnevnega reda za novembrsko skupno sejo vseh treh dialoških skupin**

Tjaša Pureber je predlagala, da MK na novembrski skupni seji predstavi proračun in reformo plačnega sistema. Prisotne je opomnila, da je seja predvidena za 27. novembra 2024, in jih povabila, da podajo morebitne predloge za dnevni red seje.

Goran Milanović je opozoril, da predlagana predstavitev s strani ministrstva morda ne bo zanimiva za NVO in predlagal, da bi bilo bolje, da se ta tema umesti v eno od sej delovne skupine za trajni dialog z javnimi zavod v kulturi.

Natalija Polenec je dodala, da bi bilo smiselno razmisliti o najemu in financiranju, ki je načrtovano za obdobje dveh let, ter kako se bo to odražalo na delovanje zavodov.

Jure Novak je pozval vse, da dodatne predloge oddajo tudi pisno.

1. **Določitev programa dela za leto 2025 (predvideni datumi sej)**

Tjaša Pureber je prisotnim sporočila, da Ministrstvo za kulturo predlaga naslednji razpored srečanj delovne skupine v prihodnjem letu: prvo srečanje v januarju, drugo aprila, tretje septembra in četrto v začetku decembra. Če se člani skupine strinjajo s predlogom, jim bo natančne datume posredovala pisno.

Seja se je zaključila ob 12. 08

**Zapisal:**

Alekzander I. Blatnik, študent

**Podpis:**

Jure Novak,

predsednik Delovne skupine za trajni dialog z javnimi zavodi v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine